《题张瘦铜同年梅花册》
清代·顾宗泰

去年梅花开，篮舆过西碛。今年梅花开，人在长安陌。

江南江北阻幽期，安得一枝寄远驿。瘦铜示我青厓图，使我逸兴飞五湖。

空濛香气满丘壑，此花此笔燕山无。人生何为滞京洛，故园风景殊不恶。

嫩寒天气疏雪晴，小桥修竹清溪鹤。独来花下撚须吟，飞飞玉蝶穿云深。

春风得意不可状，若有仙人招我空山岑。题君图卷与君约，有诗有酒须商榷。

铜坑铜井他日游，两人索笑梅花角。

作者简介：清浙江元和人，字景岳，号星桥。乾隆四十年进士，历官高州知府。家有月满楼，常与文人聚会其中。有《月满楼集》。